Kohus mõistis 57-aastasele Siiri Sõnajalale tingimisi kuue kuu pikkuse vangistuse, millest arvestati maha tema poolt eelvangistuses kantud 39 päeva ning tema lõplikuks karistuseks jäi tingimisi neli kuud ja 21 päeva. Ühtlasi määras kohus talle ühe aasta ja nelja kuu pikkuse katseaja ning allutas ta käitumiskontrollile, vahendas BNS.

Kohus keelas Siiri Sõnajalal katseajal tarvitada alkoholi ning kohustas teda eriolukorra lõppemise järel läbima alkoholisõltuvuse raviprogrammi.

Põhja ringkonnaprokuratuuri süüdistuse järgi varastas Siiri Sõnajalg eelmisel aastal vähemalt seitsmel korral Kuressaare ja Tallinna toidukauplustest veini.

Süüdistuse järgi varastas ta mõnikord ühe pudeli veini, kuid mõnikord korraga ka kaks või kolm ning ühel korral isegi neli pudelit.

Kohus lahendas Siiri Sõnajala kriminaalasja kokkuleppemenetluses.